- მიუხედავად იმისა, რომ ქვეყანაში ბიზნესგარემო მნიშვნელოვნად შეიცვალა, როგორც ბიზნესმენებისგან მსმენია, საკმაოდ ბევრი ხელისშემშლელი ბარიერი არსებობს. ე.წ. შევარდნები აღარ არის, ჟარგონზე რომ ვთქვათ, აღარც “გაპარსვები, მაგრამ ბიზნესს არც კომფორტული პირობები აქვს. როგორც ჩანს, ეს ბიზნესმენებმა პრემიერ-მინისტრსაც შესჩივლეს. ასეთი შეზღუდვების ფონზეც ბიზნესის განვითარება რთულია. გასარკვევია, რამდენი ახალი ბიზნესი გაჩნდა და განვითარდა ბოლო პერიოდში, ამგვარი სტატისტიკა დასკვნის გაკეთებაში დაგვეხმარება. მოკლედ, ამ სფეროში ბიზნესის თავისუფლების ძველი ინერცია რჩება. სიმართლე რომ ითქვას, ბიზნესის განვითარების პირობებში არც გვიცხოვრია არასდროს. საბჭოთა პერიოდი იყო და, იცით, რაც ხდებოდა, შემდგომ სულ ჭიდაობა იყო პოლიტიკასა და ბიზნესს შორის. დასავლეთში არსებული პრაქტიკა, როდესაც პოლიტიკა თავისთვისაა, ბიზნესი კი - საკუთარი კანონებით ვითარდება, ჩვენთან არასდროს ყოფილა. ამიტომაც, ამ მიმართულებით კიდევ ბევრი ნაბიჯია გადასადგმელი, სწორედ ამ კონტექსტში წავიკითხე პრემიერის განცხადება.